Verkoolde lyk moontlik die van vermiste man | Maroela Media
'n Verkoolde lyk wat Donderdagoggend in 'n uitgebrande bakkie in die veld by die Blesbokspruit-natuurreservaat buite Springs gevind is, is moontlik die van 'n man wat Woensdag as vermis aangegee is.
Beeld berig dat die man laatmiddag sy tuinier weggeneem het en nooit weer teruggekeer het nie. 'n Polisiewoordvoerder, kapt. Johannes Ramphora, sê 'n vrou van Selcourt het Woensdagmiddag haar man as vermis aangemeld. Die vermiste man se bakkie is tydens 'n soektog na hom uit 'n polisiehelikopter gesien. Die onherkenbaar verkoolde lyk is agter die stuurwiel gevind. Die polisie het na die bakkie begin soek nadat daar vermoed is dat die man moontlik in 'n kaping was. Die polisie vermoed dat dit die vermiste man is, maar weens die toestand van die lyk kon dit nog nie bevestig word nie.